เครือปตท.อู้ฟู่ฟาด1.7แสนล.กำไรพุ่ง19%
กลุ่ม ปตท.กระเป๋าตุง ปี 2554 ฟันกำไรรวม 1.74 แสนล้านบาท เพิ่ม 19.91% ทั้ง 7 บริษัทปันผล
20 ก.พ. 2555

กลุ่ม ปตท.กระเป๋าตุง ปี 2554 ฟันกำไรรวม 1.74 แสนล้านบาท เพิ่ม 19.91% ทั้ง 7 บริษัทปันผล
กลุ่มบริษัท ปตท. (PTT) เป็นบริษัทจดทะเบียนในตลาดหลักทรัพย์แห่งประเทศไทยทั้งหมด 7 แห่ง ประกาศผลงานปี 2554 มีกำไรสุทธิรวมทั้งสิ้น 174,613 ล้านบาท เทียบกับปี 2553 ที่มีกำไรสุทธิ 145,616 ล้านบาท เพิ่มขึ้นจำนวน 28,997 ล้านบาท คิดเป็น 19.91%
ทั้งนี้ ไม่นับรวมบริษัท พีทีที โกลบอล เคมิคอล (PTTGC) ซึ่งแจ้งผลกำไรสุทธิจำนวน 2,113.43 ล้านบาท คิดเป็นกำไรสุทธิหุ้นละ 0.47 บาท ซึ่งเป็นผลงานตั้งแต่วันที่ควบบริษัทระหว่างบริษัท ปตท.เคมิคอล และบริษัท ปตท. อะโรเมติกส์และการกลั่น เมื่อวันที่ 19 ต.ค.31 ธ.ค. 2554
บริษัทในเครือ ปตท. ที่มีกำไรสุทธิเพิ่มขึ้นสูงสุด คือ บริษัท บางจากปิโตรเลียม (BCP) พุ่งถึง 100.64% จากระดับ 2,796 ล้านบาท เป็นจำนวน 5,610 ล้านบาท ในปี 2554
ด้านบริษัท ไออาร์พีซี (IRPC) เป็นบริษัทแห่งเดียวในเครือที่มีผลกำไรสุทธิแย่ลง คือลดลง 32.67% เหลือเพียง 4,106 ล้านบาท เทียบกับกำไรสุทธิ 6,099 ล้านบาท เนื่องจากไตรมาส 4 ขาดทุนหนักถึง 2,195 ล้านบาท สาเหตุใหญ่มาจากการหยุดซ่อมบำรุง ราคาผลิตภัณฑ์ปิโตรเคมีปรับลดลงจากปัญหาหนี้ยุโรป
อย่างไรก็ตาม บริษัททั้ง 7 แห่งสามารถจ่ายเงินปันผลตอบแทนผู้ถือหุ้น คือบริษัท ปตท. แจกอีกหุ้นละ 7 บาท รวมทั้งปี 13 บาท ซึ่งเป็นไปตามคาด หลังจากปี 2554 ทำกำไรสุทธินิวไฮถึง 105,296 ล้านบาท โต 25% PTTGC จ่าย 1.30 บาท รวมทั้งปีให้ 2.98 บาทต่อหุ้น